別黄巖范令
作者：孫應時
朝代：宋

paragraphs: 慶曆諸名卿，四海標一范。
堂堂元祐相，人望復不減。
江河源流大，終華峰巒嶄。
遠優士會燮，詎作欒書黶。
君侯大雅士，淵然粹家範。
春風花氣馥，秋月寒江湛。
貞剛謝瑕缺，潔白消黕黤。
驅車問前躅，雲路聲轞轞。
牛刀亦何爲，游刃初不斬。
解令襦袴民，桁楊戒無犯。
時情互醒醉，世味各辛鹻。
安知國中狂，正欠秋牙喊。
丈夫自有在，細故非所歉。
豈無昆明池，著此黄龍艦。
伊余秉微尚，顧瞻隨軓軓。
威儀覿麒鳳，冠緌笑蟬𧍙。
吾徒本平曠，誰能事嶮巉。
相知意氣得，欲別精神黯。
東風動綺席，潮痕带晴檻。
爲公醉登舟，離襟不能摻。